Nõukogu direktiiv,

20. märts 1970,

mootorsõidukite ja nende haagiste vedelkütusepaake ja tagumisi allasõidutõkkeid käsitlevate liikmesriikide õigusaktide ühtlustamise kohta

(70/221/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust [2]

ning arvestades, et:

tehnilised nõuded, millele mootorsõidukid peavad siseriiklike õigusaktide kohaselt vastama, kehtivad muu hulgas ka mootorsõidukite vedelkütusepaakide ja tagumiste allasõidutõkete kohta;

kõnealused nõuded on liikmesriigiti erinevad; seetõttu on vajalik, et kõik liikmesriigid kohaldaksid samu nõudeid, täiendades olemasolevaid eeskirju või asendades need uutega selleks, et eelkõige oleks võimalik rakendada iga sõidukitüübi puhul EMÜ tüübikinnitusmenetlust, mida käsitletakse nõukogu 6. veebruari 1970. aasta direktiivis mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [3]

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis tähendab "sõiduk" teedel kasutamiseks mõeldud, kerega või kereta, vähemalt neljarattalist mootorsõidukit, mille valmistajakiirus ületab 25 kilomeetri tunnis, ja selle haagiseid, välja arvatud rööbastel liikuvad sõidukid, põllutöötraktorid ja -masinad ning töösõidukid:

Artikkel 2

Ükski liikmesriik ei või keelduda sõidukile EMÜ tüübikinnituse või siseriikliku tüübikinnituse andmisest põhjustel, mis on seotud vedelkütusepaagi või tagumise allasõidutõkkega, kui need vastavad käesoleva direktiivi lisas kehtestatud nõuetele.

Artikkel 3

Muudatused, mis on vajalikud lisa nõuete kohandamiseks tehnika arenguga, v.a I punktis sätestatud nõuded, võetakse vastu nõukogu 6. veebruari 1970. aasta direktiivi (mootorsõidukite ja nende haagiste tüübikinnituse kohta) artiklis 13 ettenähtud korras.

Artikkel 4

1. Liikmesriigid jõustavad käesoleva direktiivi täitmiseks vajalikud õigusnormid 18 kuu jooksul alates direktiivi teatavakstegemisest ning teatavad sellest viivitamata komisjonile.

2. Liikmesriigid tagavad, et käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide tekst edastatakse komisjonile.

Artikkel 5

Käesolev direktiiv on adresseeritud liikmesriikidele.

Brüssel, 20. märts 1970

Nõukogu nimel

eesistuja

P. Harmel

[1] EÜT C 160, 18.12.1969, lk 7.

[2] EÜT C 48, 16.4.1969, lk 16.

[3] EÜT L 42, 23.2.1970, lk 1.

--------------------------------------------------

LISA

I. Vedelkütusepaagid ja varukütusepaagid

I.1. Kütusepaagid peavad olema korrosioonikindlad. Need peavad pidama vastu lekkekatsetele, mille tootja viib läbi rõhu juures, mis võrdub kahekordse töörõhuga, kuid mis mingil juhul ei ole väiksem kui 1,3 baari. Igasugune ülerõhk ja mis tahes rõhk, mis ületab töörõhu, tuleb automaatselt kompenseerida sobivate seadmetega (õhuavad, kaitseklapid jne). Õhuavad peavad olema konstrueeritud nii, et tuleoht oleks välistatud. Kütus ei tohi voolata välja läbi kütusepaagi korgi ega läbi ülerõhu kompenseerimisseadme isegi siis, kui paak on täiesti ümber pööratud; tilkumine on lubatud.

I.2. Kütusepaagid tuleb paigaldada nii, et need oleksid kaitstud tagajärgede eest, kui sõiduki esi- või tagaosa tabab löök; paakide lähedal ei või olla väljaulatuvaid osi, teravaid servi jne.

II. Tagumised allasõidutõkked

II.1. Šassii tagumise osa kogulaiuse või kere põhiosade kliirens ei tohi olla suurem kui 70 cm, kui kõige tagumise telje ja sõiduki kõige tagumise punkti vahemaa on üle 1 m.

II.2. Kui see nõue ei ole täidetud, tuleb sõiduk varustada tagumise allasõidutõkkega, mis on paigaldatud vastavalt allpool esitatud spetsifikatsioonile.

II.3. Tagumise allasõidutõkke paigaldamise spetsifikatsioon

II.3.1. Tagumise allasõidutõkke alaosa peab koormata sõiduki puhul olema vähem kui 70 cm kõrgusel maapinnast.

II.3.2. Tagumise allasõidutõkke paigalduskohas ei tohi sõiduki kummalgi pool selle laius ületada sõiduki laiust või olla väiksem sõiduki laiusest rohkem kui 10 cm.

II.3.3. Tagumine allasõidutõke tuleb asetada võimalikult lähedale sõiduki tagaosale ning mingil juhul ei tohi see olla kaugemal kui 60 cm sõiduki kõige tagumisest punktist.

II.3.4. Tagumise allasõidutõkke otsi ei tohi väänata tahapoole.

II.3.5. Tagumine allasõidutõke peab olema kindlalt kinnitatud šassii peeltalade külge või mis tahes seadme külge, mis neid asendab.

II.3.6. Tagumise allasõidutõkke paindetugevus peab võrduma vähemalt sellise terastala paindetugevusega, mille ristlõike paindetugevusmoodul on 20 cm³.

II.4. Erandina eelpool olevatest nõuetest ei tule tagumisi allsõidutõkkeid paigaldada järgmistele sõidukiliikidele:

- poolhaagiste vedukid;

- pukkhaagised ja muud samalaadsed haagised palkide või muude väga pikkade asjade vedamiseks;

- sõidukid, mille puhul tagumine allasõidutõke raskendab nende kasutamist.

--------------------------------------------------